ישראל גלובוס

ישראל גלובוס (1942–1992) היה ספורטאי ישראלי. מחלוצי ספורט הנכים בישראל. בעל 6 מדליות מהמשחקים הפאראלימפיים. כיהן כיו"ר איגוד הגג של ארגוני הנכים בישראל.

גלובוס ייצג את ישראל בחמש אולימפיאדות. כשחקן כדורסל כיסאות גלגלים זכה עם נבחרת ישראל בחמש מדליות. נוסף לכך, זכה במדליית ארד אישית, במשחה ל-50 גב ברומא 1960. שימש כרשם הפטנטים ורשם החברות של מדינת ישראל.

ביוגרפיה 
גלובוס נולד לשרה גיטרמן ואלעזר לייב גלובוס. סבל מנכות פיזית קשה לאחר שלקה במחלת פוליו בעודו בן 14, בכיתה ח' (1956). עקב מחלתו ולאחר אשפוז ממושך, הוריו נסעו לארצות הברית במטרה לתמוך בשיקומו. המשפחה שהתה בארצות הברית שנתיים. בשובו היה גלובוס בן 17 והשלים את לימודי התיכון בישראל. לאחר שהצבא קבע שאינו כשיר לשרת, גלובוס פנה ללימודי משפטים באוניברסיטה העברית בירושלים. אביו, שכיהן כיועץ המשפטי הראשון של משרד הבריאות, נפטר במהלך לימודיו. לאחר שהוסמך כעו"ד החל לעבוד באגף רשם החברות במשרד המשפטים. כסגן הרשם היה ממובילי תהליך העברת מרשם החברות למערכת ממוחשבת, ב-1974. ב-1979 מונה לרשם החברות והוא כיהן בתפקיד זה עד לפטירתו בשנת 1992, בגיל 49. שימש גם כרשם הפטנטים. 

גלובוס בין חולי הפוליו הבודדים בישראל שסבלו מתופעת ה"פוסט-פוליו", אשר הובילה לאשפוזו במשך חודש בבית החולים הדסה עין כרם, במסגרתו עבר שיקום נוסף.

גלובוס היה פעיל חברתי למען ציבור הנכים וכיהן בין היתר כיו"ר איגוד הגג של ארגוני הנכים. גלובוס יזם את הקמת מועדון הספורט לנכים בירושלים והיה מאמנו הראשון. בין היתר היה ממייסדי קבוצת הכדורסל איל"ן ירושלים. על שמו התקיים כל שנה, כשני עשורים, טורניר ארצי לטניס בכיסאות גלגלים אחת לשנה, "טורניר גלובוס", שאורגן בידי משפחת גלובוס. הטורניר פעל במסגרת של איל"ן, כיוון שגלובוס היה חבר הנהלה בסניף ירושלים של הארגון במשך שנים רבות. 

היה מיוזמי חקיקת חוק החינוך המיוחד במסגרתו עוגנה בחוק הישראלי, לראשונה, זכאותם של ילדים בעלי מוגבלויות לטיפולים במימון ציבורי.

גלובוס התנגד נחרצות לתלות של ציבור הנכים (שאינם נכי צה"ל) ברווחה ממשלתית וסבר כי יש לטפח תרבות של אי-תלות, מתוך תפישת עולם הרואה בנכים אנשים ככל האנשים, שאמנם ראוי שיהיו זכאים להתאמות הנדרשות, דוגמת דיור מונגש או קצבאות למי שאינו יכול לעבוד, אך לא לסעד כללי. מטעמים דומים, התנגד גלובוס לסגרגציה בין נכים לשאינם נכים.

משפחה 
את אשתו, שולה, הכיר כאשר היה בן 17 והיא בת 15. הוריה של שולה התנגדו לנישואים בשל נכותו של גלובוס.

גלובוס היה אבא ל-4 ילדים. בנו הבכור, עו"ד אייל גלובוס, כיהן משנת 2014 עד 2020 כראש רשות התאגידים ובמסגרת זאת גם רשם העמותות. בנו השני, ירון גלובוס, הוא כלכלן המתגורר בניו יורק, ארצות הברית. בתו השלישית, אורית סקר, היא אדריכלית שכיהנה בין השנים 2010 ועד 2014 כמהנדסת המועצה המקומית זכרון יעקב. בת הזקונים, שירלי גלובוס אופנר, היא אדריכלית המתגוררת בנוה אילן.

קישורים חיצוניים 

 פירוט השתתפותו בתחרויות המשחקים הפאראלימפיים באתר הרשמי של IPC

הערות שוליים

שחקני כדורסל נכים ישראלים
ספורטאים פאראלימפיים ישראלים
אלופים פאראלימפיים ישראלים
מדליסטים פאראלימפיים ישראלים
שחיינים ישראלים באולימפיאדת הנכים רומא (1960)
כדורסלנים ישראלים באולימפיאדת הנכים רומא (1960)
כדורסלנים ישראלים באולימפיאדת הנכים טוקיו (1964)
כדורסלנים ישראלים באולימפיאדת הנכים תל אביב (1968)
כדורסלנים ישראלים באולימפיאדת הנכים היידלברג (1972)
כדורסלנים ישראלים באולימפיאדת הנכים טורונטו (1976)
נפגעי פוליו ישראלים
ספורטאי איל"ן
בוגרי האוניברסיטה העברית בירושלים: משפטים
ישראלים שנולדו ב-1943
ישראלים שנפטרו ב-1992